“O‘zbekturizm” milliy kompaniyasi raisi F.M. Rizayevning “O‘zbekistonda turizmni rivojlantirish chora-tadbirlari amalga oshirilishining borishi to‘g‘risida”gi axboroti haqida

O‘zbekiston Respublikasi Oliy Majlisining Qonunchilik palatasi “O‘zbekiston Respublikasi Oliy Majlisining Qonunchilik palatasi to‘g‘risida”gi O‘zbekiston Respublikasi Konstitutsiyaviy Qonunining 25-moddasiga muvofiq, “Milliy tiklanish” demokratik partiyasi fraksiyasi tashabbusiga ko‘ra “O‘zbekturizm” milliy kompaniyasi raisi F.M. Rizayevning “O‘zbekistonda turizmni rivojlantirish chora-tadbirlari amalga oshirilishining borishi to‘g‘risida”gi axborotini eshitdi.
 O‘zbekiston Respublikasi Oliy Majlisining Qonunchilik palatasi qayd etadiki, mamlakatimizda turizm sohasini tartibga soluvchi zaruriy normativ-huquqiy baza yaratilgan, uning infratuzilmasini rivojlantirish, madaniy meros obyektlarini qayta tiklash hamda ta’mirlash yuzasidan tizimli va keng miqyosli ishlar amalga oshirilmoqda. Hozirgi vaqtda 865 ta turistik tashkilot o‘z faoliyatini amalga oshirmoqda.
 Mamlakatimizda ko‘rilayotgan tizimli chora-tadbirlar natijasida 2012-yilda chet ellik va mamlakatimiz turistlari soni 1,2 mln kishidan oshdi, bu 2011-yildagidan 17,5% ko‘pdir. 2012-yilda chet ellik turistlarga xizmat ko‘rsatishdan tushgan daromadlar 178,8 mln AQSh dollarini tashkil etib, bu 2011-yildagidan 15% ko‘pdir.
 Shu bilan birga, turizmni yanada rivojlantirish masalalarida talay foydalanilmagan imkoniyatlar mavjud. Jumladan, 2012-yilning birinchi yarim yilligida O‘zbekistonda turizmdan tushgan daromad YIMga nisbatan 1,5%dan oshmadi, vaholanki boshqa mamlakatlarda ushbu ko‘rsatkich YIMning 10 dan 45 foizgachasini tashkil etadi. Ayni chog‘da turistlar oqimining asosiy qismi mamlakatimizning bosh turistik markazlari — Samarqand, Buxoro va Xiva shaharlariga to‘g‘ri kelmoqda. Ammo, mamlakatimizning bir qator istiqbolli mintaqalari infratuzilmasini tizimli rivojlantirishga yetarlicha e’tibor qaratilmagan.
 Turizmning ma’rifiy, ilmiy, ekologik, sport-sog‘lomlashtirish kabi turlarini rivojlantirish uchun shart-sharoitlar yaratilmagan. Ko‘rsatilayotgan servis xizmatlari sifatini, turistlarni jalb etishning zamonaviy samarali shakllari va usullaridan foydalanish, milliy turizm industriyasiga zamonaviy axborot-kommunikatsiya texnologiyalarini joriy etish ishlarini jiddiy yaxshilash talab qilinadi.
 Ichki turizmni, shu jumladan yoshlar turizmini tashkil etish va rivojlantirishda foydalanilmagan imkoniyatlar mavjud. Maktablar, kollejlar va litseylar o‘quvchilari uchun turistik yo‘nalishlar dasturlarini g‘oyaviy-mazmuniy jihatdan boyitish, madaniy meros obyektlarining tarixi va ahamiyatini tushuntirib beruvchi har tomonlama puxta ishlangan materiallarni tayyorlash ishlari yetarli darajada olib borilmayapti. Ko‘pgina turistik tashkilotlar va ularning xodimlari O‘zbekiston xalqining noyob ma’naviy boyligi va tarixiy merosi yodgorliklari bo‘lgan turistik obyektlar to‘g‘risida zarur axborot berish uchun yetarlicha tayyorgarlikka ega emas. Shu munosabat bilan turizm sohasi uchun kadrlar — gidlar, ekskursovodlar, turistik va mehmonxona tashkilotlari xodimlarini tayyorlash, qayta tayyorlash hamda ularning malakasini oshirish dasturlari jiddiy takomillashtirishni talab qiladi.
 Keyingi yillarda xalqaro va milliy turistik bozorlarda, shuningdek xalqaro-huquqiy tartibga solish sohasida ro‘y bergan o‘zgarishlarni inobatga olgan holda turizm sohasidagi milliy qonun hujjatlarini, xususan 1999-yilda qabul qilingan “Turizm to‘g‘risida”gi O‘zbekiston Respublikasi Qonuni qoidalarini yanada takomillashtirish talab qilinadi. Hozirgi vaqtda turistik faoliyat talay miqdordagi havola qiluvchi normalarni o‘z ichiga olgan mazkur Qonundan tashqari tizimlashtirish va kodifikatsiya qilish talab etiladigan 30 dan ziyod qonunosti normativ-huquqiy hujjat bilan tartibga solinmoqda.
 Milliy iqtisodiyotning eng muhim tarmoqlaridan biri hamda O‘zbekiston xalqining noyob ma’naviy boyligi va tarixiy merosini targ‘ib qilishning, fuqarolarni milliy g‘urur va vatanparvarlik ruhida tarbiyalashning, xalqaro maydonda mamlakatimizning ijobiy mavqeyini shakllantirishning samarali vositasi sifatida turizmni rivojlantirishga qaratilgan dasturlar bundan buyon ham amalga oshirilishini, qonun hujjatlari talablari bajarilishini ta’minlash maqsadida O‘zbekiston Respublikasi Oliy Majlisining Qonunchilik palatasi qaror qiladi:
 1. “O‘zbekturizm” milliy kompaniyasi raisi F.M. Rizayevning “O‘zbekistonda turizmni rivojlantirish bo‘yicha chora-tadbirlar amalga oshirilishining borishi to‘g‘risida”gi axboroti ma’lumot uchun qabul qilinsin.
 2. O‘zbekiston Respublikasi Vazirlar Mahkamasiga: 
 normativ-huquqiy bazani takomillashtirish, respublikada turizm infratuzilmasini yanada rivojlantirish, turistik faoliyatni rag‘batlantirish, shuningdek ma’rifiy, fuqarolarni va, birinchi navbatda, yosh avlodni axloqiy-ma’naviy, vatanparvarlik ruhida tarbiyalash, yoshlarda o‘z Vatanidan faxrlanish, O‘zbekiston xalqining milliy tarixi, an’analari va odatlariga chuqur hurmat tuyg‘usini shakllantirish ishida turistik faoliyatning imkoniyatlaridan foydalanish yuzasidan tizimli chora-tadbirlar majmuini nazarda tutuvchi Turizmni rivojlantirish davlat dasturini ishlab chiqish va qabul qilish;
 turizm sohasida, xususan, Toshkent davlat iqtisodiyot universitetida, Samarqand iqtisodiyot va servis institutida, Toshkent shahridagi Singapur menejmentni rivojlantirish institutida kadrlarni tayyorlash va qayta tayyorlash samaradorligini oshirishga qaratilgan chora-tadbirlarni ko‘rish. Mutaxassislar menejmentning, ishbilarmonlik tijorat ma’muriyatchiligining zamonaviy uslublarini egallagan, O‘zbekistonning tarixiy o‘tmishi va bugungi kuni haqidagi, mamlakatimizda amalga oshirilayotgan sotsial-iqtisodiy, ijtimoiy-siyosiy islohotlar haqidagi haqqoniy axborotni chet ellik va mamlakatimiz turistlariga yetkazish ko‘nikmalariga ega bo‘lishi kerak;
 turizm sohasida mamlakatimizda to‘plangan tajribani va ilg‘or xalqaro tajribani o‘rganish asosida havola qiluvchi normalar miqdori qisqartirilishini, turistik faoliyat subyektlari va turistlarning huquq hamda majburiyatlari, shuningdek turizm sohasidagi vakolatli davlat organining va mahalliy davlat hokimiyati organlarining vakolatlari yanada aniq tartibga solinishini nazarda tutuvchi “Turizm to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida”gi O‘zbekiston Respublikasi qonuni loyihasini ishlab chiqish hamda O‘zbekiston Respublikasi Oliy Majlisining Qonunchilik palatasiga kiritish tavsiya etilsin.
 3. “O‘zbekturizm” milliy kompaniyasi: 
 mamlakatimiz turizm industriyasini, xalqaro va ichki turizmni, shuningdek ma’rifiy, ilmiy, ekologik, sport-sog‘lomlashtirish turizmini yanada rivojlantirish, bu sohaning investitsiyaviy jozibadorligini oshirish, chet ellarda O‘zbekistonning milliy turistik salohiyatini targ‘ib qilish chora-tadbirlarini ko‘rsin;
 O‘zbekiston Respublikasi aloqa, axborotlashtirish va telekommunikatsiya texnologiyalari davlat qo‘mitasi bilan birgalikda turizm sohasiga axborot-kommunikatsiya texnologiyalarini joriy etish, on-layn bronlash, axborot-ma’lumot berish milliy tizimlarini, turistlarni axborotdan xabardor qilish tizimini vujudga keltirish va zarur axborotni ayirboshlashga qaratilgan qo‘shimcha chora-tadbirlarni ko‘rsin.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari joylarda turizmni rivojlantirish hamda tegishli infratuzilmani shakllantirish mintaqaviy dasturlarining sifatli ishlab chiqilishi va amalga oshirilishini ta’minlasin.
 5. O‘zbekiston Respublikasi Oliy Majlisi Qonunchilik palatasining Fan, ta’lim, madaniyat va sport masalalari qo‘mitasi ushbu qarorning ijrosi nazorat qilinishini ta’minlasin hamda 2013-yil yakunlari bo‘yicha bu haqda O‘zbekiston Respublikasi Oliy Majlisi Qonunchilik palatasiga axborot bersin. 
 6. Ushbu qaror qabul qilingan kundan e’tiboran kuchga kirdi.